น้ำมันดิบขึ้นตามน้ำมันเบนซินสหรัฐ
เบรนท์ส่งมอบ ธ.ค. ปรับเพิ่มขึ้น 2.05 เหรียญฯ ส่วนเวสต์เท็กซัส ส่งมอบ ธ.ค. ปรับเพิ่มขึ้น 0.79 เหรียญฯ
6 พ.ย. 2555

เบรนท์ส่งมอบ ธ.ค. ปรับเพิ่มขึ้น 2.05 เหรียญฯ ส่วนเวสต์เท็กซัส ส่งมอบ ธ.ค. ปรับเพิ่มขึ้น 0.79 เหรียญฯ
หน่วยวิเคราะห์สถานการณ์พลังงาน บริษัท ไทยออยล์ รายงานสถานการณ์ราคาน้ำมันประจำวันที่ 6 พ.ย. 55 ว่า  ราคาน้ำมันดิบปรับตัวสูงขึ้นตามราคาน้ำมันเบนซินในตลาดล่วงหน้าของสหรัฐฯ เนื่องจากปริมาณน้ำมันเบนซินมีระดับต่ำมาก ถึงแม้ว่าจะมีการอนุญาตให้เรือขนส่งน้ำมันเดินทางในทางน้ำ Arthur Kill ซึ่งเป็นช่องการเดินทางที่อยู่ระหว่างนิวยอร์กและนิวเจอร์ซี่เป็นการชั่วคราว   นอกเหนือจากนั้นยังมีผู้ประสบภัยจากเฮอริเคนแซนดี้อีกเป็นจำนวนมาก โดยล่าสุดจำนวนบ้านและธุรกิจที่ยังถูกตัดขาดจากพลังงานมีสูงถึง 1.4  ล้านหลังในนิวยอร์กและนิวเจอร์ซี่
อย่างไรก็ตาม นักลงทุนยังคงมีความกังวลต่อผลการเลือกตั้งประธานาธิบดีสหรัฐฯ ที่จะเกิดขึ้นในวันนี้   ซึ่งจะมีผลต่อแผนการการลดการใช้จ่ายของรัฐและการเพิ่มภาษี ที่จะมีผลในเดือน  ม.ค. ปีหน้า ที่อาจส่งผลต่อการเติบโตของเศรษฐกิจสหรัฐฯ ในอนาคต และตลาดยังคงจับตาดูการลงมติเห็นชอบของรัฐบาลร่วมของกรีซในแผนรัดเข็มขัดของประเทศ ที่จะเป็นเงื่อนไขสำคัญในการขอรับเงินช่วยเหลืองวดถัดไปจาก ECB 
ส่วนปัจจัยที่มีผลกับอุปสงค์อุปทาน โรงกลั่นบีพี (BP) ได้เริ่มการซ่อมบำรุงหน่วยกลั่นน้ำมันดิบที่ใหญ่ที่สุดที่มีกำลังการผลิต 337,000 บาร์เรลต่อวัน ที่อินเดียนา ซึ่งคาดว่าจะทำให้ปริมาณน้ำมันดิบที่จุดส่งมอบคุชชิ่งเพิ่มขึ้น ด้านดัชนีภาคการบริการของสหรัฐฯ (ISM services index) ปรับตัวลดลงในเดือน ต.ค. มาอยู่ที่ 54.2 จาก 55.1 ในเดือน ก.ย. และน้อยกว่าที่ตลาดคาดการณ์ไว้ที่ 54.5 ซึ่งเป็นการปรับตัวลงครั้งแรกตั้งแต่เดือน มิ.ย. อย่างไรก็ตามค่าดัชนียังคงอยู่เหนือระดับ 50 ซึ่งชี้ให้เห็นถึงการขยายตัวของภาคส่วนนี้ ขณะที่ ดัชนีภาคการบริการของจีน (HSBC service PMI) ปรับตัวลดลงในเดือน ต.ค. ไปอยู่ที่ 53.5 จาก 54.3 ในเดือน ก.ย. เนื่องจากราคาต้นทุนที่สูงขึ้นส่งผลให้กำไรในภาคบริการลดลง
สำหรับ ราคาน้ำมันเบนซิน ปรับลดลงน้อยกว่าราคาน้ำมันดูไบ เนื่องจากอุปสงค์ที่เพิ่มขึ้นจากฟิลิปปินส์และศรีลังกา รวมทั้งอุปทานที่น้อยลงจากไต้หวันจากการซ่อมบำรุงของหน่วยผลิตน้ำมันเบนซิน ส่วนราคาน้ำมันดีเซล ปรับลดลงมากกว่าราคาน้ำมันดิบดูไบ เนื่องจากอุปทานที่เพิ่มขึ้นจากการกลับมาของการดำเนินการผลิตของโรงกลั่นในศรีลังกา 
ทิศทางราคาน้ำมันดิบในระยะสั้นและปัจจัยที่น่าจับตามอง คือ ติดตามสถานการณ์หนี้สเปนและกรีซ ความตึงเครียดในตะวันออกกลางและผลกระทบของพายุเฮอริเคนแซนดี้ พร้อมทั้งการเลือกตั้งของสหรัฐฯ การแต่งตั้งผู้นำคนใหม่ของจีน และการประชุมธนาคารกลางยุโรปในสัปดาห์นี้ 
ราคาน้ำมันดิบ ปิดตลาด ณ วันที่ 5 พ.ย. 55 (เหรียญสหรัฐ/บาร์เรล) 
เวสต์เท็กซัส (ธ.ค.)          85.65       เปลี่ยนแปลง   +0.79
เบรนท์ (ธ.ค.)                107.73      เปลี่ยนแปลง   +2.05
ดูไบ                            103.25      เปลี่ยนแปลง   -2.69
เบนซินออกเทน 95          112.36      เปลี่ยนแปลง   -2.64
น้ำมันก๊าดและอากาศยาน   122.25       เปลี่ยนแปลง   -2.70
น้ำมันดีเซลหมุนเร็ว (0.5%กำมะถัน) 120.83    เปลี่ยนแปลง   -2.81
น้ำมันเตา (3.5% กำมะถัน)   94.09    เปลี่ยนแปลง   -2.73